ก.คลังตั้งคณะทำงานแก้ปมคืนรถคันแรก
ก.คลังเตรียมตั้งคณะทำงานแก้ปัญหาผู้ขอคืนรถคันแรก ทนุศักดิ์ยันไม่ห่วงแค่ขาดการจ่ายเงินสินเชื่อ
18 มี.ค. 2556

ก.คลังเตรียมตั้งคณะทำงานแก้ปัญหาผู้ขอคืนรถคันแรก ทนุศักดิ์ยันไม่ห่วงแค่ขาดการจ่ายเงินสินเชื่อ    
นายทนุศักดิ์ เล็กอุทัย รัฐมนตรีช่วยว่าการกระทรวงการคลัง เปิดเผยว่า จากการมีผู้ขอคืนรถในโครงการรถคันแรกของรัฐบาลประมาณ 2,000 รายขณะนี้ยังไม่น่าเป็นห่วง ถือเป็นเรื่องปกติของการทำโครงการ เพราะยังมีจำนวนน้อยมากเมื่อเทียบกับจำนวนผู้ร่วมโครงการทั้งหมด
นายทนุศักดิ์ ยังระบุว่า ผู้ที่คืนรถทั้งหมด 2,000 ราย ไม่ได้เป็นการยุติการจ่ายสินเชื่อ แต่เป็นการขาดการจ่ายสินเชื่อในระยะเวลาหนึ่ง โดยภายใน 1-2 เดือนนี้ กระทรวงการคลังจะตั้งคณะทำงานร่วมกัน ระหว่างกรมสรรพสามิต และกรมบัญชีกลาง เพื่อตรวจสอบปัญหาที่เกิดขึ้นในโครงการรถคันแรก
นอกจากนี้ ยังเตรียมช่วยเหลือประชาชนที่ประสบปัญหาในการจ่ายสินเชื่อ โดยแนวทางการแก้ปัญหาจะเป็นไปตามปัญหาของแต่ละบุคคล และจะไม่ใช่เป็นเพียงการอุดหนุนเงิน แต่จะเป็นการแก้ปัญหาอย่างเป็นระบบ และในเบื้องต้นเชื่อว่าปัญหาการคืนรถที่เกิดขึ้นนั้น ไม่ใช่ปัญหาของระบบไฟแนนซ์ที่สูงเกินไป แต่เป็นปัญหาของแต่ละบุคคลมากกว่า